Hoop in 'n tyd van hopeloosheid
Hierdie tyd van die jaar waar ons Kersfees en die Nuwejaar ingaan is daar altyd 'n stukkie hoop en mooi vooruitsigte wat ons gesprekke en die nuus kenmerk. Tog wil dit lyk of dit al meer en meer aan die afneem is. Dit wil voorkom of ons in 'n hopelose tyd leef, waarin die vooruitsigte vir ons land en die ekonomie nie goed lyk nie. Ook in die kerk kom 'n mens hierdie retoriek te dikwels voor.
En in so 'n hopelose tyd, vol negatiwiteit oor ons land en kerk, is die vraag natuurlik waar 'n mens hoop vind? Deuteronomium maak dit duidelik dat ons hoop op die toekoms lê in die verstaan van wat die Here in die verlede gedoen het. Deuteronomium is daarom 'n grens boek. Geografies hou dit vir Israel op die vlaktes van Moab – dus tussen haar verlede en toekoms. Die boek eindig egter voordat Israel die beloofde land ingaan. Die land wat honderde jare tevore aan Abraham, Isak en Jakob beloof is bly maar steeds net 'n belofte vir nou.
En daarom praat Deuteronomium ook nog vandag met die twaalf stamme in die verstrooiing, dit is ons, die kerk van Christus, wat steeds wag op die volheid van die belofte en die volheid van God se heerlikheid wanneer Hy onder sy volk sal wandel in die nuwe Jerusalem. Vandag nog is gelowiges mense wat op die grens by die vlaktes van Moab op die beloofde land wag. Mense wat nog nie hul finale rusplek gevind het nie. En waarna Moses hier teruggryp in Deuteronomium 1 oor hoe God vir sy volk in die verlede geveg het, moet ook ons hoop gee dat Hy in die toekoms sal bly veg vir ons en ons sal bly dra.
Wat God gedoen het in ons Here Jesus Christus moet ons krag gee vir elke dag. Die wete dat maak nie saak hoe onmoontlik die oorwinning vir ons lyk nie, of hoe groot die vyand, God het belowe om vir ons te veg. Hy bou sy kerk op Christus as rots en die poorte van die hel kan dit nie oorweldig nie.
Deuteronomium leer ons dat in 'n hopelose tyd ons as gelowiges nooit mense sonder hoop mag wees nie. Die toekomstige beloftes waarna ons uitsien is immers geanker in wat God alreeds verwerf het in die verlede.